SKRIFTLIG FORESPØRGSEL P-2772/02

af Giovanni Pittella (PSE) til Kommissionen

(25. september 2002)

Om: Offentlige procedurer i henhold til lov 236/93

V.I.L.A. S.r.l. har med et program under betegnelsen Casalgian deltaget i to offentlige udbud i henhold til lov 236/93, artikel 1 b (udviklingsfonde) offentliggjort i det italienske lovtidende. Den 19. april 2001 undertegnede firmaet en aftale med arbejdsministeriet, hvori størrelsen af den statslige andel såvel som medfinansieringen fra fællesskabsmidlerne og bidraget fra private blev fastlagt. I bestemmelserne om udviklingsfonden foreskrives og tillades anvendelse af fællesskabsmidler til investeringsprogrammer, der foreslås af selskaberne. Casalgian-programmet til fordel for området i provinserne Salerno, Avellino og Benevento har til formål at skabe flere arbejdspladser, hvorfor provinserne har forpligtet sig til at gøre det muligt at

anvende fællesskabsmidler, dersom det projekt godkendes, der er blevet vurderet positivt af regeringen også i forbindelse med den aftale, der forudgående er undertegnet med andre organer, bl.a. regionen Campanien.

Provinsen Salerno vedtog som hovedrepræsentant for Campaniens provinser allerede inden undertegnelsen af aftalen med arbejdsministeriet en beslutning (nr. 133 af 14. marts 2001), hvori det fastslås, at provinsen Salerno forpligter sig til inden for rammerne af dens rolle i det regionale udviklingsprogram for virksomheder at sørge for medfinansieringen af gennemførelsen af Casalgian-projektet ved hjælp af midler fra det regionale udviklingsprogram.

Regionen Campanien har ganske vist vurderet programmet positivt og vil gerne finansiere programmet ved hjælp af fællesskabsmidler samt overholde de beslutninger, der er truffet af provinserne Avellino, Benevento og Salerno, men har dog erklæret, at den ikke kan gå med til at bruge fællesskabsmidler, da firmaet V.I.L.A. ikke har deltaget i offentlige procedurer under direkte forvaltning af regionen Campanien.

Kan Kommissionen give oplysninger om følgende:

- Har V.I.L.A. S.r.l. ved at deltage i to offentlige udbud udskrevet i det italienske lovtidende i overensstemmelse med lov 236/93, artikel 1 b, opfyldt kravet om en offentlig procedure, som Europa-Kommissionen foreskriver som betingelse for at bruge fællesskabsmidler inden for rammerne af regionaludviklingsprogrammerne for virksomheder?

- Er regionen Campanien forpligtet til at yde den relevante medfinansiering til fuldførelse af programmet på grundlag af fællesskabsmidlerne også under hensyntagen til provinsernes rolle inden for rammerne af forvaltningen af udviklingsprogrammet?

Svar afgivet på Kommissionens vegne af Anna Diamantopoulou

(21. oktober 2002)

Det ærede medlem anmoder Kommissionen om at udtale sig om en bestemt sag: virksomheden Vila s.r.l.'s adgang til fællesskabsmidler, der forvaltes af regionen Campania, under mål 1 Italien.

I henhold til subsidiaritetsprincippet henhører såvel vurderingen og udvælgelsen af projekter, der foreslås samfinansieret af strukturfondene, som gennemførelsen under de regionale og nationale forvaltningsmyndigheders ansvar.

Ifølge EF-støtterammen for de italienske regioner, der er støtteberettiget under mål 1, og det regionale operationelle program for regionen Campania skal adgangen til fællesskabsfinansiering finde sted under overholdelse af bestemmelserne om gennemsigtighed, samtidig med at emnerne udvælges under overholdelse af fællesskabslovgivningen om konkurrence og fri bevægelighed for tjenesteydelser.

Retten til at modtage støtte opstår, når projektet er blevet udvalgt efter ovennævnte regler og opført på listen over vinderprojekter i udbudsproceduren på grundlag af indholdets kvalitet. Alle senere indsigelser henhører under den pågældende medlemsstats domstols kompetenceområde.

Det fremgår af det ærede medlems forklaringer, at regionen Campania ikke har nægtet virksomheden Vila s.r.l. adgang til fællesskabsfinansiering, men ganske enkelt har bedt omtalte virksomhed deltage i en offentlig udbudsprocedure.

Kommissionen kan også oplyse det ærede medlem om, at det italienske arbejdsministerium som følge af en italiensk domstolsundersøgelse, med dekret nr. 189/99 af 21/5/99 havde suspenderet en del af den fællesskabsfinansiering, der var blevet godkendt til fordel for virksomheden Vila s.r.l. Det drejede sig om projekt nr. 722, P.O.M. FSE 940026I, nr. IC/208IY og nr. IC/209IN om P.O. FSE 941001I8, nr. IC/194/A om P.O. 946001I8. Vila s.r.l. havde indbragt sagen for den regionale forvaltningsdomstol Campania for at anmode om en annullering af dekretet om suspension, men den regionale forvaltningsdomstol Campania havde afvist denne anmodning med dekret nr. 2145 af 25/8/99. Kommissionen følger sagens udvikling gennem det italienske arbejdsministerium, der er ansvarligt for de udvalgte programmer.

Kommissionen gør det ærede medlem opmærksom på, at den ansvarlige forvaltningsmyndighed på området er: La regione Campania, Assessorato alla formazione professionale, via S. Lucia 81 Napoli tel. 0817966303.